அபெல்லைட்டு

அபெல்லைட்டு (Abellaite) என்பது  NaPb2(CO3)2(OH) என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். எசுப்பானியாவின் கட்டலோனியாவில் உள்ள லா டோரே டி கேப்டெல்லா (லீடா மாகாணம்) கிராமத்தில் கைவிடப்பட்ட யுரேகா யுரேனியம் சுரங்கத்தில் கண்டுபிடிக்கப்பட்ட ஒரு நீரிய  கார்பனேட்டு கனிமமாகும். யுரேகா சுரங்கத்திலிருந்து கிடைக்கும் கனிமங்களை நீண்ட காலமாக ஆய்வு செய்து, சுரங்கத்தில் அபெலைட்டை முதன்முதலில் கண்டுபிடித்த கட்டலான் இரத்தினவியலாளர் இயோன் அபெல்லா ஐ குரூசின் நினைவாக கனிமத்திற்கு அபெல்லைட்டு எனப் பெயரிடப்பட்டது. புவி அறிவியல் நிறுவனத்தைச் சேர்ந்த இயோர்டி இபானெஸசு-இன்சா மற்றும் பார்சிலோனா பல்கலைக்கழகத்தைச் சேர்ந்த இயோன் வினால்சு மற்றும் சேவியர் உலொவெட்டு ஆகியோரால் உருவாக்கப்பட்ட ஒரு குழு, கனிமத்தின் அமைப்பு மற்றும் வேதியியல் கலவையை அடையாளம் கண்டு வகைப்படுத்தியது.

பன்னாட்டு கனிமவியல் சங்கம் அபெல்லைட்டு கனிமத்தை Abe என்ற குறியீட்டால் அடையாளப்படுத்துகிறது.

அபெல்லைட்டு படிகங்கள் நிறமற்றவை முதல் வெள்ளை நிறம் வரை காணப்படுகின்றன. கண்ணாடி அல்லது முத்து போன்ற பளபளப்புத் தோற்றத்தைக் கொண்டுள்ளன.  மேலும் இவை எளிதில் நொறுங்குகின்றன. அபெல்லைட்டு கனிமத்திற்கு செயற்கை ஒப்புமை உண்டு. வேதியியல் ரீதியாக சான்ரோமனைட்டைப் போன்றது. ராபர்ட் ஏசன் மற்றும் பலர் 2015 ஆம் ஆண்டில் இதன் இருப்பை முன்னறிவித்தனர்.

கிடைக்குமிடங்கள்
எசுப்பானியா: யுரேகா சுரங்கம், காசுட்டல்-எசுட்டா, லா டோரே டி கப்டெல்லா, லா வால் போசுக்கா, எல் பல்லார்சு இயூசா, லீடா, கேட்டலோனியா

உருசியா: யூபிலினாயா பெக்மாடைட்டு, கர்னாசுர்ட் மலை, உலோவோசெரோ திரட்சி, மர்மன்சுக்கு நிர்வாகப் பகுதி, வடக்குப் பகுதி

மேற்கோள்கள்

பகுப்பு:கார்பனேட்டு கனிமங்கள்
பகுப்பு:கனிமங்கள்
பகுப்பு:முக்கோணவமைப்புக் கனிமங்கள்